SL Uradni list Evropske unije L 137/1

IZVEDBENA UREDBA KOMISIJE (EU) 2015/861

z dne 3. junija 2015

o izdaji dovoljenja za kalijev jodid, brezvodni kalcijev jodat, prevlečen in granuliran brezvodni kalcijev jodat kot krmne dodatke za vse živalske vrste

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 1831/2003 z dne 22. septembra 2003 o dodatkih za uporabo v prehrani živali (1) in zlasti člena 9(2) Uredbe,

ob upoštevanju naslednjega:

(1) Uredba (ES) št. 1831/2003 določa izdajo dovoljenja za dodatke za uporabo v prehrani živali ter razloge in postopke za izdajo takega dovoljenja. Člen 10 navedene uredbe določa ponovno oceno dodatkov, dovoljenih v skladu z Direktivo Sveta 70/524/EGS (2).

(2) Kalijev jodid in brezvodni kalcijev jodat sta bila odobrena brez časovne omejitve v skladu z Direktivo 70/524/EGS, kakor je bila spremenjena z Uredbo Komisije (ES) št. 1459/2005 (3). Ta proizvoda sta bila v skladu s členom 10(1) Uredbe (ES) št. 1831/2003 naknadno vpisana v register krmnih dodatkov kot obstoječa proizvoda.

(3) V skladu s členom 10(2) Uredbe (ES) št. 1831/2003 v povezavi s členom 7 uredbe sta bila vložena zahtevka za ponovno oceno kalijevega jodida in brezvodnega kalcijevega jodata kot krmnih dodatkov za vse živalske vrste. Poleg tega je bil v skladu s členom 10(2) vložen zahtevek za ponovno oceno brezvodnega kalcijevega jodata v filmski granulirani obliki za vse živalske vrste. Za vse tri spojine joda so vložniki zahtevali, da se dodatki uvrstijo v kategorijo dodatkov „nutritivni dodatki“. V skladu s členom 7(3) Uredbe (ES) št. 1831/2003 so bili zahtevkom priloženi zahtevani podatki in dokumenti.

(4) Evropska agencija za varnost hrane (v nadaljnjem besedilu: Agencija) je v mnenjih, objavljenih 19. maja 2014 (4) (5) (6) (7), navedla, da kalijev jodid, brezvodni kalcijev jodat ter prevlečen in granuliran brezvodni kalcijev jodat pod predlaganimi pogoji uporabe nimajo škodljivega vpliva na zdravje živali, potrošnikov ali na okolje.

(5) Agencija je poleg tega navedla, da so kalijev jodid, kalcijev jodat, brezvodni kalcijev jodat ter prevlečen in granuliran brezvodni kalcijev jodat učinkoviti viri joda pri zadevnih ciljnih vrstah ter da ne bo varnostnih tveganj za uporabnike, če bodo sprejeti ustrezni zaščitni ukrepi. Agencija meni, da ni potrebe po posebnih zahtevah v zvezi s spremljanjem po dajanju na trg. Potrdila je tudi poročilo o analitski metodi krmnih dodatkov, ki ga je predložil referenčni laboratorij, ustanovljen z Uredbo (ES) št. 1831/2003.

(6) Ocena kalijevega jodida, brezvodnega kalcijevega jodata ter prevlečenega in granuliranega brezvodnega kalcijevega jodata je pokazala, da so pogoji za dovoljenje iz člena 5 Uredbe (ES) št. 1831/2003 izpolnjeni. Zato bi bilo treba dovoliti uporabo navedenih snovi in pripravkov, kakor je opredeljeno v Prilogi k tej uredbi.

(7) Ker ni varnostnih razlogov, zaradi katerih bi morali takoj začeti veljati spremenjeni pogoji za izdajo dovoljenja za kalijev jodid in brezvodni kalcijev jodat, je primerno zagotoviti prehodno obdobje, da se lahko zainteresirane strani pripravijo na izpolnjevanje novih zahtev zaradi izdaje dovoljenja.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Izdaja dovoljenja

Snovi in pripravki iz Priloge, ki spadajo v kategorijo dodatkov „nutritivni dodatki“ in funkcionalno skupino „sestavine elementov v sledovih“, se dovolijo kot dodatki v prehrani živali v skladu s pogoji iz navedene priloge.

Člen 2

Sprememba Uredbe (ES) št. 1459/2005

V Prilogi k Uredbi Komisije (ES) št. 1459/2005 se vnosi „kalijev jodid“ in „brezvodni kalcijev jodat“, v povezavi z elementom E 2 jod-I, črtajo.

Člen 3

Prehodni ukrepi

1. Kalijev jodid in brezvodni kalcijev jodat, ki sta bila dovoljena z Direktivo Sveta 70/524/EGS, in premiksi, ki ju vsebujejo, proizvedeni in označeni pred 24. decembrom 2015 v skladu s pravili, ki se uporabljajo pred 24. junijem 2015, se lahko še naprej dajejo na trg in uporabljajo do porabe obstoječih zalog.

2. Posamična krmila in krmne mešanice, ki vsebujejo snovi iz odstavka 1, proizvedeni in označeni pred 24. junijem 2016 v skladu s pravili, ki se uporabljajo pred 24. junijem 2015, se lahko še naprej dajejo na trg in uporabljajo do porabe obstoječih zalog. Glede krme za živali, ki niso namenjene proizvodnji živil, se obdobje za proizvodnjo in označevanje iz prvega odstavka zaključi 24. junija 2017.

Člen 4

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 3. junija 2015 Za Komisijo Predsednik Jean-Claude JUNCKER

(1) UL L 268, 18.10.2003, str. 29.

(2) Direktiva Sveta 70/524/EGS z dne 23. novembra 1970 o dodatkih v krmi (UL L 270, 14.12.1970, str. 1).

(3) Uredba Komisije (ES) št. 1459/2005 z dne 8. septembra 2005 o spremembi pogojev za dovoljenje za več krmnih dodatkov, ki spadajo v skupino elementov v sledovih (UL L 233, 9.9.2005, str. 8).

(4) EFSA Journal (2013); 11(2):3099.

(5) EFSA Journal (2013); 11(2):3100.

(6) EFSA Journal (2013); 11(2):3101.

(7) EFSA Journal (2013); 11(3):3178.